PROJEKTS

Jelgavā, 2017.gada 27.aprīlī (prot. Nr.5/4)

#### **JELGAVAS PILSĒTAS PAŠVALDĪBAS 2017.GADA 27.APRĪĻA**

#### **SAISTOŠIE NOTEIKUMI Nr.17-12**

#### **”PAR JELGAVAS PILSĒTAS PAŠVALDĪBAS LĪDZFINANSĒJUMU ENERGOEFEKTIVITĀTES PAAUGSTINĀŠANAS PASĀKUMU VEIKŠANAI DAUDZDZĪVOKĻU DZĪVOJAMĀS MĀJĀS”**

Izdoti saskaņā ar likuma “Par palīdzību dzīvokļa jautājumu risināšanā” 27.2 panta otrās daļas 4.punktu un piekto daļu

**I. VISPĀRĪGIE JAUTĀJUMI**

1. Saistošie noteikumi nosaka kārtību, kādā Jelgavas pilsētas pašvaldība (turpmāk – pašvaldība) piešķir līdzfinansējumu daudzīvokļu dzīvojamo māju energoefektivitātes paaugstināšanas pasākumu veikšanai (turpmāk– līdzfinansējums), kā arī līdzfinansējuma apmēru un piešķiršanas nosacījumus.
2. Pašvaldības līdzfinansējumu piešķir kārtējam kalendārajam gadam pašvaldības budžetā šim mērķim paredzēto finanšu līdzekļu ietvaros.

**II. LĪDZFINANSĒJUMA APMĒRS UN PAZIŅOJUMA PUBLICĒŠANA**

1. Līdzfinansējumu piešķir šādām darbībām:
   1. daudzdzīvokļu dzīvojamās mājas tehniskās apsekošanas veikšanai un tehniskās apsekošanas atzinuma sagatavošanai;
   2. daudzdzīvokļu dzīvojamās mājas energosertifikāta un tā pārskatu sagatavošanai;
   3. daudzdzīvokļu dzīvojamās mājas būvprojekta vai apliecinājuma kartes vai ēkas fasādes apliecinājuma kartes un būvdarbu tāmes sagatavošanai.
2. Līdzfinansējums par saistošo noteikumu 3.punktā minētajām darbībām tiek piešķirts līdz 50 % no kopējām visu darbību izmaksām, bet ne vairāk kā 3000*euro* vienai daudzdzīvokļu dzīvojamai mājai.
3. Paziņojumu par pieteikumu līdzfinansējuma saņemšanai iesniegšanu pašvaldība publicē laikrakstā “Jelgavas Vēstnesis” un pašvaldības interneta mājas lapā [www.jelgava.lv](http://www.jelgava.lv) .

**III. LĪDZFINANSĒJUMA PIEŠĶIRŠANAS NOSACĪJUMI**

1. Līdzfinansējumu var piešķirt, ja:
   1. daudzdzīvokļu dzīvojamās mājas dzīvokļu īpašnieku kopība normatīvajos aktos noteiktajā kārtībā ir pieņēmusi lēmumu par daudzdzīvokļu dzīvojamās mājas energoefektivitātes paaugstināšanas pasākumu veikšanu;
   2. daudzdzīvokļu dzīvojamā mājā ir vismaz pieci dzīvokļa īpašumi;
   3. daudzdzīvokļu dzīvojamā mājā esošo nedzīvojamo telpu platība nepārsniedz 25% no kopējās daudzdzīvokļu dzīvojamās mājas platības;
   4. daudzdzīvokļu dzīvojamā mājā vienam dzīvokļa īpašniekam pieder ne vairāk kā 20% no kopējā dzīvokļu īpašumu skaita. Ierobežojums neattiecas uz valstij vai pašvaldībai piederošajiem dzīvokļu īpašumiem;
   5. uz pieteikuma līdzfinansējuma saņemšanai iesniegšanas dienu spēkā esošajā būvatļaujā vai apliecinājuma kartē vai ēkas fasādes apliecinājuma kartē ir izdarīta Jelgavas pilsētas domes administrācijas Būvvaldes atzīme par būvdarbu uzsākšanas nosacījumu izpildi un šī atzīme izdarīta ne agrāk kā divus gadus pirms pieteikuma līdzfinansējuma saņemšanai iesniegšanas dienas;
   6. daudzdzīvokļu dzīvojamās mājas parādsaistību apjoms par pārvaldīšanas izdevumiem un saņemtajiem pakalpojumiem, kas saistīti ar dzīvokļa īpašuma lietošanu, ir mazāks par 10% no šo izdevumu un pakalpojumu rēķinu summas pēdējā gada laikā.

**IV. *DE MINIMIS* ATBALSTA NOSACĪJUMI SAIMNIECISKĀS DARBĪBAS VEICĒJIEM LĪDZFINANSĒJUMA SAŅEMŠANAI**

1. Ja energoefektivitātes paaugstināšanas pasākumus veic daudzdzīvokļu dzīvojamā mājā, kurā kāds no dzīvokļu īpašniekiem ir saimnieciskās darbības veicējs un konkrēts dzīvokļa īpašums tiek izmantots saimnieciskajā darbībā, un ja dzīvokļa īpašnieks pretendē uz atbalstu, kas kvalificējams kā komercdarbības atbalsts, tad atbalstu energoefektivitātes paaugstināšanas pasākumu ietvaros radušos izmaksu segšanai sniedz saskaņā ar Eiropas Komisijas 2013.gada 18.decembra Regulu (ES) Nr.[1407/2013](http://eur-lex.europa.eu/eli/reg/2013/1407/oj/?locale=LV) par Līguma par Eiropas Savienības darbību 107. un 108.panta piemērošanu *de minimis* atbalstam (turpmāk – regula Nr.[1407/2013](http://eur-lex.europa.eu/eli/reg/2013/1407/oj/?locale=LV)) un normatīvajiem aktiem par *de minimis* atbalsta uzskaites un piešķiršanas kārtību. *De minimis* atbalstu piešķir līdz regulas Nr. [1407/2013](http://eur-lex.europa.eu/eli/reg/2013/1407/oj/?locale=LV) darbības beigām.
2. Piesakoties līdzfinansējumam, daudzdzīvokļu dzīvojamās mājas dzīvokļa īpašniekam, kas minēts saistošo noteikumu 7.punktā, ir tiesības atsevišķā iesniegumā norādīt, ka proporcionāli viņa īpašuma vai kopīpašuma daļai energoefektivitātes paaugstināšanas pasākuma izmaksas ir uzskatāmas par neattiecināmām un tiek segtas no citiem privātiem līdzekļiem bez valsts vai pašvaldības atbalsta, proporcionāli samazinot pašvaldības līdzfinansējuma daļu.

1. Līdzfinansējuma piešķiršanai saistošo noteikumu [7.punktā](http://likumi.lv/ta/id/288491-par-liepajas-pilsetas-pasvaldibas-lidzfinansejuma-apmeru-un-ta-pieskirsanas-kartibu-energoefektivitates-pasakumu-veiksanai#p5) minētajā gadījumā, jāievēro šādi nosacījumi:
   1. līdzfinansējumu nevar saņemt saimnieciskās darbības veicēji, kuriem uz līdzfinansējuma piešķiršanas brīdi saskaņā ar Valsts ieņēmumu dienesta publiskojamo datubāzes informāciju ir nodokļu parādi. Šis ierobežojums neattiecas uz gadījumiem, kad saimnieciskās darbības veicējs ir vienojies ar Valsts ieņēmumu dienestu par nodokļu parāda atmaksas grafiku un pilda šīs vienošanās nosacījumus;
   2. līdzfinansējumu nepiešķir grūtībās nonākušam saimnieciskās darbības veicējam, kuram ar tiesas spriedumu ir pasludināts maksātnespējas process vai ar tiesas spriedumu tiek īstenots tiesiskās aizsardzības process, vai ar tiesas lēmumu tiek īstenots ārpustiesas tiesiskās aizsardzības process, uzsākta bankrota procedūra, piemērota sanācija vai mierizlīgums, kura saimnieciskā darbība ir izbeigta vai kurš atbilst normatīvajos aktos maksātnespējas jomā noteiktajiem kritērijiem, lai tam pēc kreditoru pieprasījuma ierosinātu maksātnespējas procedūru.
2. Pašvaldība nodrošina dokumentācijas uzglabāšanu, ievērojot regulas Nr.[1407/2013](http://eur-lex.europa.eu/eli/reg/2013/1407/oj/?locale=LV) 6.panta 4.punktā minētos nosacījumus, un nodrošina informācijas pieejamību vismaz 10 gadus no līdzfinansējuma piešķiršanas dienas.

1. Saistošo noteikumu 7.punktā minētais saimnieciskās darbības veicējs, kas ir saņēmis līdzfinansējumu:
   1. uzglabā visu ar *de minimis* atbalstu saistīto dokumentāciju, ievērojot regulas Nr.[1407/2013](http://eur-lex.europa.eu/eli/reg/2013/1407/oj/?locale=LV) 6.panta 4.punktā minētos nosacījumus, un nodrošina informācijas pieejamību vismaz desmit gadus no līdzfinansējuma piešķiršanas dienas;
   2. saistošo noteikumu ietvaros saņemto *de minimis* atbalstu var apvienot ar citu *de minimis* atbalstu par vienām un tām pašām attiecināmajām izmaksām, ja pēc atbalstu apvienošanas atbalsta vienībai vai izmaksu pozīcijai attiecīgā maksimālā atbalsta intensitāte nepārsniedz 100%;
   3. ievērojot regulas Nr.[1407/2013](http://eur-lex.europa.eu/eli/reg/2013/1407/oj/?locale=LV) 5.panta 1. un 2.punkta nosacījumus, saistošo noteikumu ietvaros piešķirto *de minimis* atbalstu drīkst kumulēt ar citu *de minimis* atbalstu līdz regulas Nr.[1407/2013](http://eur-lex.europa.eu/eli/reg/2013/1407/oj/?locale=LV) 3.panta 2.punktā noteiktajam robežlielumam, kā arī drīkst kumulēt ar citu valsts atbalstu attiecībā uz vienām un tām pašām attiecināmajām izmaksām vai citu valsts atbalstu tam pašam riska finansējuma pasākumam, ja kumulācijas rezultātā netiek pārsniegta attiecīgā maksimālā atbalsta intensitāte vai atbalsta summa, kāda noteikta valsts atbalsta programmā, atbalsta projektā vai Eiropas Komisijas lēmumā.

1. Atbalsts netiek piešķirts regulas Nr.[1407/2013](http://eur-lex.europa.eu/eli/reg/2013/1407/oj/?locale=LV) 1.panta 1.punktā noteiktajās nozarēs. Ja saimnieciskās darbības veicējs darbojas šajās nozarēs, atbalstu drīkst piešķirt tikai tad, ja tiek skaidri nodalītas atbalstāmās darbības un finanšu plūsmas, nodrošinot, ka darbības minētajās nozarēs negūst labumu no piešķirtā atbalsta.
2. Vienam *de minimis* atbalsta saņēmējam viena vienota uzņēmuma līmenī *de minimis* atbalsta apmērs kopā ar attiecīgajā fiskālajā gadā un iepriekšējos divos fiskālajos gados piešķirto *de minimis* atbalstu nepārsniedz regulas Nr.[1407/2013](http://eur-lex.europa.eu/eli/reg/2013/1407/oj/?locale=LV) 3.panta 2.punktā noteikto maksimālo *de minimis* atbalsta apmēru.
3. Viens vienots uzņēmums saistošo noteikumu izpratnē ir uzņēmums, kas atbilst regulas Nr.[1407/2013](http://eur-lex.europa.eu/eli/reg/2013/1407/oj/?locale=LV) 2.panta 2.punktā noteiktajai viena vienota uzņēmuma definīcijai.

**V. PIETEIKUMA IESNIEGŠANAS KĀRTĪBA**

**UN IESNIEDZAMIE DOKUMENTI**

1. Pieteikumu ar tam pievienotiem dokumentiem līdzfinansējuma saņemšanai daudzdzīvokļu dzīvojamās mājas dzīvokļu īpašnieku kopības (turpmāk - iesniedzējs) vārdā iesniedz iesniedzēja pilnvarotā persona.
2. Līdzfinansējuma saņemšanai iesniedzēja pilnvarotā persona iesniedz pieteikumu (pielikumā), kuram pievieno šādus dokumentus (turpmāk – pieteikums):
   1. dzīvokļu īpašnieku kopības lēmuma par energoefektivitātes paaugstināšanas pasākumu veikšanu, tai skaitā par pilnvarotās personas pilnvarojumu pārstāvēt dzīvokļu īpašnieku kopību, kopiju;
   2. līguma par daudzdzīvokļu dzīvojamās mājas tehniskās apsekošanas veikšanu un tehniskās apsekošanas atzinuma sagatavošanu kopiju;
   3. nodošanas un pieņemšanas akta par tehniskās apsekošanas veikšanu un tehniskās apsekošanas atzinuma sagatavošanu kopiju;
   4. maksājumu apliecinoša dokumenta par tehniskās apsekošanas veikšanu un tehniskās apsekošanas atzinuma sagatavošanu, kurā norādīts pakalpojuma līguma noslēgšanas datums un numurs, kopiju;
   5. līguma par daudzdzīvokļu dzīvojamās mājas energosertifikāta un tā pārskatu sagatavošanu kopiju;
   6. nodošanas un pieņemšanas akta par energosertifikāta un tā pārskatu sagatavošanu kopiju;
   7. maksājumu apliecinoša dokumenta par energosertifikāta un tā pārskatu sagatavošanu, kurā norādīts pakalpojuma līguma noslēgšanas datums un numurs, kopiju;
   8. līguma par daudzdzīvokļu dzīvojamās mājas būvprojekta vai apliecinājuma kartes vai ēkas fasādes apliecinājuma kartes un būvdarbu izmaksu tāmes sagatavošanu kopiju;
   9. nodošanas un pieņemšanas akta par daudzdzīvokļu dzīvojamās mājas būvprojekta vai apliecinājuma kartes vai ēkas fasādes apliecinājuma kartes un būvdarbu izmaksu tāmes sagatavošanu kopiju;
   10. maksājumu apliecinoša dokumenta par būvprojekta vai apliecinājuma kartes vai ēkas fasādes apliecinājuma kartes sagatavošanu, kurā norādīts pakalpojuma līguma noslēgšanas datums un numurs, kopiju;
   11. būvatļaujas vai apliecinājuma kartes vai ēkas fasādes apliecinājuma kartes kopiju;
   12. uzskaites veidlapas par sniedzamo informāciju *de minimis* atbalsta piešķiršanai atbilstoši Ministru kabineta 2014.gada 2.decembra noteikumu Nr.740 “*[De minimis](http://likumi.lv/ta/id/271005--de-minimis-atbalsta-uzskaites-un-pieskirsanas-kartiba-un-uzskaites-veidlapu-paraugi" \t "_blank)* [atbalsta uzskaites un piešķiršanas kārtība un uzskaites veidlapu paraugi](http://likumi.lv/ta/id/271005--de-minimis-atbalsta-uzskaites-un-pieskirsanas-kartiba-un-uzskaites-veidlapu-paraugi" \t "_blank)” [1.pielikumam](http://likumi.lv/ta/id/271005--de-minimis-atbalsta-uzskaites-un-pieskirsanas-kartiba-un-uzskaites-veidlapu-paraugi#piel1), ja energoefektivitātes paaugstināšanas pasākumu ietvaros tiek sniegts atbalsts, kas kvalificējams kā komercdarbības atbalsts, kopiju;
   13. pārvaldnieka izziņu, ka daudzdzīvokļu dzīvojamās mājas parādsaistību apjoms nepārsniedz 10% no pārvaldīšanas izdevumu un saņemto pakalpojumu rēķinu summas pēdējo divpadsmit mēnešu laikā.
3. Pieteikumu iesniedz Jelgavas pilsētas domes administrācijas Klientu apkalpošanas centrā (Lielā iela 11, Jelgava, LV-3001).
4. Pieteikumi līdzfinansējuma saņemšanai tiek reģistrēti to iesniegšanas secībā.
5. Pieteikumu neizskata, ja tas iesniegts pēc pašvaldības paziņojumā par pieteikumu iesniegšanu norādītā termiņa.

**VI. PIETEIKUMU VĒRTĒŠANAS, LĒMUMA PIEŅEMŠANAS UN LĪDZFINANSĒJUMA SAŅEMŠANAS KĀRTĪBA**

1. Pieteikumu atbilstību saistošo noteikumu prasībām izvērtē pašvaldības izpilddirektora šim mērķim izveidota komisija (turpmāk – komisija).
2. Pieteikumu vērtēšana notiek to reģistrācijas secībā.
3. Komisijai, vērtējot pieteikumus, ir tiesības pieprasīt no iesniedzēja pilnvarotās personas papildu informāciju, kuru tai jāsniedz komisijas norādītajā termiņā.
4. Komisija noraida pieteikumu, ja:
   1. pieteikums neatbilst saistošo noteikumu prasībām;
   2. izlietoti visi kārtējā kalendārajā gadā pašvaldības budžetā šim mērķim paredzētie finanšu līdzekļi.
5. Ja pieteikums atbilst saistošo noteikumu prasībām, komisija atbilstoši pašvaldības budžetā šim mērķim paredzētajiem finanšu līdzekļiem pieņem lēmumu par līdzfinansējuma piešķiršanu un uzaicina iesniedzēja pilnvaroto personu noslēgt ar pašvaldību līgumu par līdzfinansējuma piešķiršanu (turpmāk – Līgums). Uzaicinājumu nosūta uz pieteikumā norādīto korespondences adresi.
6. Informāciju par komisijas pieņemto lēmumu publicē pašvaldības interneta mājas lapā [www.jelgava.lv](http://www.jelgava.lv) un laikrakstā “Jelgavas Vēstnesis”.
7. Iesniedzēja pilnvarotajai personai ne vēlāk kā mēneša laikā no uzaicinājuma nosūtīšanas dienas jānoslēdz Līgumu ar pašvaldību.
8. Ja iesniedzēja pilnvarotā persona saistošo noteikumu 26.punktā norādītajā termiņā nenoslēdz Līgumu ar pašvaldību, komisija izvēlas nākamo iesniedzēju (pieteikumu reģistrēšanas secībā) līdzfinansējuma saņemšanai.
9. Ja piešķirtais kopējais līdzfinansējuma apmērs sasniedz attiecīgajā kalendārajā gadā pašvaldības budžetā šim mērķim paredzēto finanšu līdzekļu apmēru, komisija pieteikumu vērtēšanu izbeidz, publicējot par to paziņojumu pašvaldības interneta mājas lapā [www.jelgava.lv](http://www.jelgava.lv) un laikrakstā “Jelgavas Vēstnesis”.

Jelgavas pilsētas domes priekšsēdētājs A.Rāviņš